TITTEL Drivhus til begjær

INGRESS Det finnes knapt noen koseligere hagearbeid enn å sysle rundt i sitt eget drivhus. Og man trenger slett ikke kjempestor hage eller tykk lommebok så lenge man har smågrønne fingre.

TEKST  OG FOTO Jan-Are Hansen

Drivhus er et nyttig redskap for å forlenge sesongen i vårt kalde klima. Og hvis du vurderer å investere i eget drivhus i hagen så er tiden definitivt inne nå. Hovedprinsippet bak et drivhus er egentlig ganske enkelt en klimahud av for eksempel glass, plast eller polycarbonat som slipper sol inn og fanger varmen slik at det gror og spirer selv når når nordvesten pisker våt, kald og grusom utenfor.

Høysesong
Inne på Plantasjen på Tiller er det høysesong. Gartner Lars Ristad har hendene fulle med kunder som skal sette hagen i stand til våren og sommeren. Han har noen grunnleggende tips til potensielle drivhuseiere.
- For det første så er det viktig å fundamentere drivhuset godt slik at det står støtt. Det er like sant for små drivhus som for større drivhus. Når huset står stødig så er regulering av temperaturen innvendig det viktigste. En gassovn for å holde temperaturen oppe om nettene slik at vekstene ikke fryser er nødvendig. Nå er det er sagt så er ventilasjon på varme sommerdager også et must. Det skal være varmt, men platene og grønnsakene skal ikke koke heller, smiler han.

Tomater, agurker og paprika
Ristad understreker at man ikke blir ikke drivhusgartner over natten, men at det er viktig å starte i det små og prøve seg fram.
- Tanken bak et drivhus er å gi plantene, grønnsakene og blomstene en liten tjuvstart og forlenge sesongen med et par måneder. I tillegg så kan man blant annet dyrke grønnsaker som hellers ikke hadde vært mulig i vårt klima. Tomater, agurker og paprika er gode eksempler på godsaker man kan dyrke fram hvis man gjør seg flid i drivhuset, forklarer han.

Kos
- En tommelfingerregel er at temperaturen skal være høyere når vekstene spirer og noe lavere etter. Godt lys og regelmessig vanning er også viktige stikkord. Ting vokser ikke av seg selv i et drivhus, man må ta vare på og vedlikeholde huset og det man dyrker. Men det er jo også sjarmen og kosen med å sysle med et drivhus, avslutter gartneren.

Bygge selv?
Hvis man er ekstra nevenyttig så kan man selvsagt også bygge sitt eget drivhus fra bunn av. Og mange viderekomne drivhusentusiaster velger nettopp denne løsningen. Har man noen gamle vinduer og planker liggende kan det være en god start, men det krever en del forkunnskaper og hjelp fra en fagmann kan definitvt være på sin plass. Spesielt når man skal installere varmeelementer for kalde vår- og høstkvelder og ikke minst drenering og isolering. Det finnes knapt noe tristere enn å oppdage at plantene, blomstene og grønnsakene har krepert fordi huset de bor i er dårlig isolert eller har blåst overende mens du har vært på ferie.

I Trondheim så selger Plantasjen, Felleskjøpet og de fleste byggevarehandlerne drivhus i forskjellige størrelser. 

BILDETEKST Drivhus. - Tomater, agurker og paprika er gode eksempler på godsaker man kan dyrke fram hvis man gjør seg flid i drivhuset, forteller gartner Lars Ristad på Plantasjen på Tiller.